Document ID: 31984R3076

*****
ΚΑΝΟΝΙΣΜΟΣ (ΕΟΚ) αριθ. 3076/84 ΤΗΣ ΕΠΙΤΡΟΠΗΣ
της 5ης Νοεμβρίου 1984
που τροποποιεί τον κανονισμό (ΕΟΚ) αριθ. 2226/78 όσον αφορά τις λεπτομέρειες εφαρμογής των μέτρων παρεμβάσεως στον τομέα του βοείου κρέατος, όσον αφορά τους όρους αποθηκεύσεως ορισμένων τεταρτημορίων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως των αγορών στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 6 παράγραφος 5 σημείο δ),
Εκτιμώντας:
ότι σύμφωνα με το άρθρο 6 του κανονισμού (ΕΟΚ) αριθ. 2226/78 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 2857/84 (3), δεν μπορούν να αγορασθούν από τους οργανισμούς παρεμβάσεως παρά μόνον προϊόντα τα οποία έχουν καταταγεί σύμφωνα με την κοινοτική κλίμακα κατατάξεως σφαγίων χονδρών βοοειδών· ότι με σκοπό τη διασφάλιση μιας καλύτερης διαχείρισης των αποθεμάτων, και κυρίως για τη διευκόλυνση της επαναδιαθέσεώς τους προς πώληση, είναι σκόπιμο να προβλεφθεί όπως οι οργανισμοί παρεμβάσεως αποθηκεύουν χωριστά σε παρτίδες εύκολα προσδιορίσιμες τα προϊόντα που αγοράζουν, συναρτήσει της ταξινομήσεώς τους· ότι προκειμένου να διακανονιστεί μία προοδευτική εφαρμογή του μέτρου είναι σκόπιμο μια τέτοια υποχρέωση να εφαρμοστεί σ' ένα πρώτο στάδιο στα οπίσθια τεταρτημόρια, είτε τα τελευταία έχουν αγορασθεί ξεχωριστά, είτε προέρχονται από ένα σφάγιο ή από ένα ημιμόριο σφαγίου·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 9 του κανονισμού (ΕΟΚ) αριθ. 2226/78 παρεμβάλλεται η ακόλουθη παράγραφος:
«5. Οι οργανισμοί παρεμβάσεως αποθηκεύουν ξεχωριστά, σε παρτίδες εύκολα εξακριβώσιμες, τα οπίσθια τέταρτα με κόκαλα συναρτήσει των κατηγοριών διαπλάσεως, που παρουσιάζονται σύμφωνα με το άρθρο 6 παράγραφος 2. Για τα προϊόντα αυτά απαιτείται ξεχωριστή λογιστική εγγραφή».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Νοεμβρίου 1984.

Labels: 0
3
17